Avokaado hinnad on sellel aastal järsult tõusnud, sest Mehhiko ja California saak on väiksem ja nõudlus tõuseb kiiresti, vahendab Bloomberg.
Mehhiko suurima tootja Michoacani 10-kilogrammine Hassi avokaadode kast maksab praeguseks juba 530 peesot (27,89 dollarit), selgub valitsuse andmetest. Hind, mis on hooajaliselt väga kõikuv, on aastases võrdluses tõusnud kaks korda. Hinnaandmeid on kogutud 19 aasta jooksul ja varem pole avokaadod nõnda palju maksnud.
Viimaste aastate nõudluse kasv on olnud dramaatiline. Ühendriikide tarbimine ühe elaniku kohta oli 2006. aastal 3,5 naela, 2015. aastal aga juba 6,9 naela, selgub USA valitsuse andmetest. Inimesed ostavad rohkem avokaadosid, sest puuvilja sees on palju tervislike õlisid ja rasvasid.
„Hiinas ja teistes maailma piirkondades, näiteks Euroopas, on samuti tarbimine kasvanud,“ ütles Rabobanki analüütik Roland Fumasi. „Nad ostavad suure osa Mehhiko toodangust ära ja USAle jääb selle võrra vähem.“
Autor: Mait Kraun, kaasautor